CELEX: 62015CN0648
Language: sk
Date: 2015-12-03 00:00:00
Title: Vec C-648/15: Žaloba podaná 3. decembra 2015 – Rakúska republika/Spolková republika Nemecko

1.2.2016   
            
            
               SK
            
            
               Úradný vestník Európskej únie
            
            
               C 38/45
            
         Žaloba podaná 3. decembra 2015 – Rakúska republika/Spolková republika Nemecko
   (Vec C-648/15)
   (2016/C 038/57)
   Jazyk konania: nemčina
   
      Účastníci konania
   
   
      Žalobkyňa: Rakúska republika (v zastúpení: C. Pesendorfer, splnomocnená zástupkyňa)
   
      Žalovaná: Spolková republika Nemecko
   
      Návrhy žalobkyne
   
   Žaloba podľa článku 25 ods. 5 dohody medzi Rakúskou republikou a Spolkovou republikou Nemecko o zamedzení dvojitého zdanenia v oblasti daní z príjmov a z majetku, öBGBl III 182/2002 resp. dBGBl II 2002, 735, dBStBl I 2002, 584 (ďalej len „DZDZ-N/R“) v spojení s článkom 273 ZFEÚ z dôvodu rozdielnych názorov medzi Rakúskou republikou a Spolkovou republikou Nemecko pokiaľ ide o výklad a uplatnenie článku 11 DZDZ-N/R.
   Žalobkyňa navrhuje, aby Súdny dvor určil a rozhodol takto:
   
               1.
            
            
               Zisky z pôžitkových listov, ktoré sú predmetom žaloby, nemožno kvalifikovať ako „pohľadávky s podielom na zisku“ v zmysle článku 11 ods. 2 DZDZ-N/R. Podľa článku 11 ods. 1 DZDZ-N/R prináleží preto Rakúsku – ako štátu, v ktorom má Bank Austria sídlo – výlučné právo zdaniť zisky z pôžitkových listov.
            
         
               2.
            
            
               Spolková republika Nemecko je tak povinná zdržať sa zdanenia sporných ziskov z pôžitkových listov Bank Austria a vrátiť už vybranú daň.
            
         
               3.
            
            
               Spolková republika Nemecko je povinná nahradiť trovy konania.
            
         
      Žalobné dôvody a hlavné tvrdenia
   
   Rakúska republika vytýka, že Spolková republika Nemecko kvalifikuje sporné odmeny ako úroky „s podielom na zisku“ v zmysle článku 11 ods. 2 DZDZ-N/R. Na základe toho sa síce sama odmena vypočíta podľa v zásade pevnej percentuálnej sadzby. Tá je však z dôvodu nutnosti dostatočného bilančného zisku závislá od zisku.
   Rakúska republika zastáva naopak názor, že sporné pôžitkové listy oprávňujú iba k úročeniu zakladajúcemu sa na pevnej percentuálnej sadzbe z nominálnej hodnoty. Tento výklad vyplýva už zo samotného bežného jazykového významu; je potvrdený porovnaním s formami financovania uvedenými v rámci demonštratívneho výpočtu v článku 11 ods. 2 DZDZ-N/R.
   V prejednávanom prípade ide preto iba o odklad splatnosti veriteľom, pretože pôžitkový list poskytuje predovšetkým počas doby jeho platnosti v podstate právo na doplatok v neskorších rokoch. Pôžitkové listy tak vo výsledku zodpovedajú cenným papierom s pevným výnosom, ktoré sa určitým spôsobom odvíjajú od straty.